तपा (बठिंडा)। बठिंडा के तपा में सोमवार सुबह 10 बजे से शाम 5 बजे तक घाेषित बिजली कट था। तपा तहसील में किसान रजिस्ट्रियां करवाने पहुंचे हुए थे। बिजली न होने के कारण जब काम नहीं हुए तो उन्होंने नारेबाजी शुरू कर दी। कहा कि सरकारी दफ्तरों में जनरेटर की सुविधा तो होनी चाहिए। नायब तहसीलदार ने किसानों को काफी समझाया।
किसान नहीं माने तो उन्होंने कह दिया कि घर से जनरेटर ले आओ, रजिस्ट्री कर देंगे। यह सुन वहां मौजूद किसान राज सिंह घर से ट्रैक्टर पर जनरेटर बांधकर पहुंच गया। बोला- साहब जेनरेटर आ गया और डीजल भी। अब तो करो रजिस्ट्रियां। इसके बाद तहसीलदार दफ्तर पहुंचे और रजिस्ट्रियां कीं।
जनरेटर से हुई 30 रजिस्ट्रियां...
जनरेटर से दोपहर तीन बजे तक कुल 30 रजिस्ट्रियां हुईं। किसानों ने कहा कि बिजली कट घोषित था, इसलिए प्रशासन को पहले से ही प्रबंध करने चाहिए थे। बिजली नहीं होने पर ट्रैक्टर पर घर से जनरेटर बांधकर तहसील में रजिस्ट्री करवाने पहुंचे गुस्साएं किसानों ने सरकार के खिलाफ प्रदर्शन भी किया।
नए जनरेटर को लेकर सरकार और वरिष्ठ अधिकारियों को लिखित में दिया गया है। जब तक नया जनरेटर नहीं आ जाता, तब तक पुराने जनरेटर की मरम्मत करवाई जाएगी ताकि कामकाज प्रभावित न हो सके।
सरोज अग्रवाल, तहसीलदार
छह महीने से खराब है जनरेटर
हमारे पास तहसील दफ्तर में जनरेटर तो है लेकिन छह महीने से खराब है। उसकी मरम्मत नहीं हुई है।
-हरिंदर सिंह, नायब तहसीलदार
इस बारे में दोबारा सरकार से बात कर जल्द से जल्द तहसील कांप्लेक्स में नया जनरेटर मुहैया करवाने की कोशिश करेंगे ताकि लोगों को किसी भी तरह की परेशानी न हो।
-वरिंदर कुमार गोयल, एसडीएम, तपा
पाॅवरकाॅम ने सोमवार को सुबह 10 से लेकर शाम 5 बजे तक बिजली कट की घोषणा की थी। तपा के सभी फीडरों की मरम्मत के चलते कट था। पहले से ही अखबारों में सूचना छाप दी थी।
जसविंदर सिंह, एसडीओ, पावरकॉम
hin_Deva hin_Deva hin_Deva hin_Deva hin_Deva awa_Deva mag_Deva hin_Deva awa_Deva hin_Deva mar_Deva hin_Deva bho_Deva